પછી બધું બહુ જ ઝડપથી બની રહ્યું હતું. ગુલાલ અને મલ્હાર દારૂમાં બરફનો ક્યુબ ઓગળે એમ એકબીજામાં ઓગળી રહ્યા હતા. ફ્રેન્ડશિપની દીવાલો કૂદીને બંને પ્રેમના વાડામાં પ્રવેશી ચૂક્યાં હતાં. રોજ કલાકો સુધી ચેટિંગ કરતાં, રોજ ઢગલાબંધ ઈ-મેઈલ મોકલતાં અને ચેટિંગ કરતાં. બંનેએ નક્કી કર્યું હતું કે ફોન કે વોટ્સ એપ પર વાત ન થાય એટલું સારું ! એ વાત યુવરાજના ફાયદામાં રહી. યુવરાજ બહુ જ ધીરજથી આ બધું જોઈ રહ્યો હતો. ગુલાલ અને મલ્હાર વચ્ચેનું એક પણ કોમ્યુનિકેશન એવું નહોતું કે જે યુવરાજને ના ખબર હોય. ગુલાલ અને મલ્હાર એમની મસ્તીમાં ગુલ હતાં, મસ્તાન હતાં, પાગલ હતાં અને એમનાં સપનાંઓની ઇમારત નીચે સાયબર બોંબ મુકાઈ ચૂક્યો હતો.